《徐朝奉挽歌词》
宋代·林希逸

薤露曲，薤露歌，人生如露可奈何。如公九十鬓皤皤，有子百世名不磨。

排奸直气贯羲娥，教忠蜚奏金銮坡。制书内出特旨褒，鱼跃白金绯染袍。

径阪之门道日高，葵藿园中翁共哦。诸孙玉立春室和，生事以礼踰牲牢。

公从诸仙游栏柯，送车千两山之阿。鸿章伐石质参轲，百年似此胜人多。

翁归如蜕儿悲号，团栾一散顷兮俄。门人从今废蓼莪，事亲无足可奈何。

事亲无足可奈何，薤露曲，薤露歌。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。